A BIZOTTSÁG HATÁROZATA
(2006. november 14.)
a bizonyos állatok tenyésztésével foglalkozó termelőhelyeken végzett vizsgálatok alkalmával történő adatgyűjtésre vonatkozó minimumkövetelményekről
(az értesítés a C(2006) 5384. számú dokumentummal történt)
(EGT vonatkozású szöveg)
(2006/778/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borjak védelmére vonatkozó minimumkövetelmények megállapításáról szóló, 1991. november 19-i 91/629/EGK tanácsi irányelvre (1) és különösen annak 7. cikke (2) bekezdésére,
tekintettel a sertések védelmére vonatkozó minimumkövetelmények megállapításáról szóló, 1991. november 19-i 91/630/EGK tanácsi irányelvre (2) és különösen annak 7. cikke (2) bekezdésére,
tekintettel a tenyésztés céljából tartott állatok védelméről szóló, 1998. július 20-i 98/58/EK tanácsi irányelvre (3) és különösen annak 6. cikke (3) bekezdésére,
tekintettel a tojótyúkok védelmére vonatkozó minimumkövetelmények megállapításáról szóló, 1999. július 19-i 1999/74/EK tanácsi irányelvre (4) és különösen annak 8. cikke (3) bekezdésére,
mivel:
(1)
A 91/629/EGK irányelv minimumkövetelményeket határoz meg a tenyésztés és hízlalás céljából tartott borjak védelmére vonatkozóan. Az irányelv értelmében a tagállamoknak biztosítaniuk kell, hogy az illetékes hatóság hatáskörében eljárva vizsgálatokat végezzen a szóban forgó irányelvnek való megfelelés ellenőrzése céljából.
(2)
A 91/630/EGK irányelv minimumkövetelményeket határoz meg a tenyésztés és hízlalás céljából tartott sertések védelmére vonatkozóan. Az irányelv értelmében a tagállamoknak biztosítaniuk kell, hogy az illetékes hatóság hatáskörében eljárva vizsgálatokat végezzen a szóban forgó irányelvnek való megfelelés ellenőrzése céljából.
(3)
A 98/58/EK irányelv minimumkövetelményeket határoz meg a tenyésztési célból tartott állatok védelmére vonatkozóan. Az irányelv értelmében a tagállamoknak biztosítaniuk kell, hogy az illetékes hatóság vizsgálatokat végezzen az irányelvnek való megfelelés ellenőrzése céljából, és jelentéseket kell benyújtaniuk a Bizottsághoz a szóban forgó vizsgálatokra vonatkozóan.
(4)
Az állattenyésztéssel foglalkozó gazdaságok vizsgálatára vonatkozó minimumkövetelményekről szóló, 1999. december 17-i 2000/50/EK bizottsági határozat (5) úgy rendelkezik, hogy a tagállamok által a 98/58/EK irányelv értelmében a Bizottsághoz benyújtandó jelentések tartalmának a borjakra, a sertésekre és a tojótyúkokra kell kiterjednie. A határozat ezenkívül pontosan meghatározza azokat az információkat, amelyeket a tagállamoknak az egyes fajok és állatcsoportok tekintetében meg kell adniuk.
(5)
A tenyésztés céljából tartott állatokra vonatkozóan a tagállamokban elvégzett vizsgálatoknak nem csupán az egyedi jogi aktusokban - mint például a borjak, a sertések vagy a tojótyúkok védelméről szóló jogszabályban - meghatározott követelményekre kell kiterjedniük, hanem a 98/58/EK irányelvben megállapított általános állatjólléti követelményekre is. Ezért a tagállamok által a Bizottságnak benyújtandó jelentésekre vonatkozó kötelezettségeknek a közösségi jogszabályok alapján általános és egyedi követelményeket egyaránt magukban kell foglalniuk.
(6)
A tenyésztés céljából tartott állatokra vonatkozóan a tagállamokban elvégzett vizsgálatoknak ki kell terjedniük a 98/58/EK irányelv hatálya alá tartozó összes többi tenyésztett fajra is. Ezért a tagállamok jelentéstételi kötelezettségeit ennek megfelelően ki kell terjeszteni.
(7)
Az 1999/74/EK irányelv minimumkövetelményeket határoz meg a tojótyúkok védelmére vonatkozóan. Az irányelv értelmében a tagállamoknak biztosítaniuk kell, hogy az illetékes hatóság vizsgálatokat végezzen a szóban forgó irányelvnek való megfelelés ellenőrzése céljából.
(8)
A 91/629/EGK, a 91/630/EGK, a 98/58/EK és az 1999/74/EK irányelv alkalmazásával összefüggésben szerzett tapasztalatok alapján eltérések mutatkoznak a tagállamok között az illetékes hatóságok által az említett irányelveknek megfelelően elvégzett vizsgálatok előkészítését, végrehajtását, az eredmények rögzítését és a vizsgálattal kapcsolatos jelentéstételt illetően.
(9)
Az állatjólléti vizsgálatokra vonatkozó adatok összegyűjtése alapvető fontosságú ahhoz, hogy értékelni lehessen az ezen a téren folytatott közösségi politika hatását. Ezenkívül fontos, hogy az állatjólléti szabályokat egységesen alkalmazzák, különösen azért, mert ezek a szabályok befolyásolhatják egyes gazdálkodási tevékenységek versenyképességét. Következésképpen helyénvaló frissíteni az állattenyésztéssel foglalkozó termelőhelyeken végzett vizsgálatokra vonatkozó minimumkövetelményeket.
(10)
A takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (6) V. címe rendelkezik az ellenőrzési tervekről, beleértve az éves jelentéseket is. A tagállamok számára a 2000/50/EK határozatban előírt, jelenleg érvényben lévő jelentéstételi kötelezettségeket hozzá kell igazítani az említett rendeletben foglaltakhoz, különös tekintettel a jelentések Bizottsághoz történő benyújtásának gyakoriságára és határidejére.
(11)
Az állattartási módok kihatnak az állatjólléti feltételekre. Következésképpen jó alapot képeznek az információgyűjtéshez. A tojótyúkok esetében külön hivatkozni kell a tojásra vonatkozó egyes forgalmazási előírásokról szóló 1907/90/EGK tanácsi rendelet végrehajtása részletes szabályainak bevezetéséről szóló, 2003. december 23-i 2295/2003/EK bizottsági rendeletre (7), mivel az kiegészítő követelményeket határoz meg bizonyos alternatív rendszerek tekintetében.
(12)
A tagállamokra vonatkozó információk összegyűjtésének és elemzésének jelenlegi rendszere számottevő adminisztratív terhet ró mind a Bizottságra, mind a tagállamokra. Ezenkívül ez a rendszer az adatok megváltoztatásának kockázatát is magában hordozza. Ezért a megkövetelt adatok gyűjtésének és elemzésének javítása és megkönnyítése érdekében megvalósíthatósági tanulmányt kell készíteni egy közösségi szintű, naprakész információs rendszerre vonatkozóan.
(13)
Ezért a 2000/50/EK határozat hatályát veszti, és helyébe e határozat lép.
(14)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat szabályokat állapít meg a következők harmonizálása érdekében:
a)
az illetékes hatóság által a 91/629/EGK, a 91/630/EGK, a 98/58/EK és az 1999/74/EK irányelvvel összhangban végzett vizsgálatok során történő információgyűjtés; valamint
b)
ezen információknak a Bizottság felé történő továbbítása.
2. cikk
Fogalommeghatározások
E határozat alkalmazásában az 1. cikk a) pontjában említett irányelvekben szereplő fogalommeghatározásokat kell alkalmazni.
A következő meghatározásokat szintén alkalmazni kell:
a)
„vizsgálat”: az illetékes hatóság által olyan termelőhelyen végrehajtott ellenőrzés, ahol az ellenőrzés időpontjában állatokat tartanak az 1. cikk a) pontjában említett irányelvek valamelyikével összhangban;
b)
„meg nem felelés”: az 1. cikk a) pontjában említett irányelvek valamelyikében foglaltak megsértése, amit:
i.
az illetékes hatóság állapított meg egy vizsgálat során;
ii.
az illetékes hatóság hivatalos dokumentum útján bejelentett az érintett termelőhelyen tartott állatok tulajdonosának vagy tartójának.
3. cikk
A minden egyes vizsgálat alkalmával összegyűjtendő és rögzítendő információk
Az illetékes hatóság minden egyes vizsgálat alkalmával összegyűjti és írásos vagy elektronikus dokumentumban rögzíti a következőkre vonatkozó információkat:
a)
a dátum és a termelőhely azonosítója;
b)
az állattartási módok kategóriái és a közösségi jogszabályokban szereplő vonatkozó rendelkezések az I. mellékletben foglaltaknak megfelelően;
c)
a meg nem felelés kategóriái és a közösségi jogszabályokban szereplő vonatkozó rendelkezések a II. mellékletben foglaltaknak megfelelően;
d)
a meg nem felelés adminisztratív kategóriái és az illetékes hatóságok által hozott intézkedések a III. mellékletben foglaltaknak megfelelően.
4. cikk
A 91/629/EGK irányelv alapján végzett vizsgálatokra vonatkozó ellenőrzési és információrögzítési minimumkövetelmények
Az illetékes hatóságnak a 91/629/EGK irányelv alapján végzett valamennyi vizsgálat során ellenőriznie kell az e határozat II. mellékletének I. fejezetében említett kategóriák közül legalább ötöt, valamint a 91/629/EGK irányelvben foglalt, a szóban forgó fejezetben felsorolt vonatkozó rendelkezéseknek való megfelelést. Az illetékes hatóság feljegyzést készít minden olyan esetről, ahol meg nem felelést állapítottak meg.
5. cikk
A 91/630/EGK irányelv alapján végzett vizsgálatokra vonatkozó ellenőrzési és információrögzítési minimumkövetelmények
Az illetékes hatóságnak a 91/630/EGK irányelv alapján végzett valamennyi vizsgálat során ellenőriznie kell az e határozat II. mellékletének II. fejezetében említett kategóriák közül legalább négyet, valamint a 91/630/EGK irányelvben foglalt, a szóban forgó fejezetben felsorolt vonatkozó rendelkezéseknek való megfelelést. Az illetékes hatóság feljegyzést készít minden olyan esetről, ahol meg nem felelést állapítottak meg.
6. cikk
A 98/58/EK irányelv alapján végzett vizsgálatokra vonatkozó ellenőrzési és információrögzítési minimumkövetelmények
Az illetékes hatóságnak a 98/58/EK irányelv alapján végzett valamennyi vizsgálat során ellenőriznie kell az e határozat II. mellékletének III. fejezetében említett kategóriák közül legalább ötöt, valamint a 98/58/EK irányelvben foglalt, a szóban forgó fejezetben felsorolt vonatkozó rendelkezéseknek való megfelelést. Az illetékes hatóság feljegyzést készít minden olyan esetről, ahol meg nem felelést állapítottak meg.
7. cikk
Az 1999/74/EK irányelv alapján végzett vizsgálatokra vonatkozó ellenőrzési és információrögzítési minimumkövetelmények
Az illetékes hatóságnak az 1999/74/EK irányelv alapján végzett valamennyi vizsgálat során ellenőriznie kell az e határozat II. mellékletének IV. fejezetében említett kategóriák közül legalább hármat, valamint az 1999/74/EK irányelvben foglalt, a szóban forgó fejezetben felsorolt vonatkozó rendelkezéseknek való megfelelést. Az illetékes hatóság feljegyzést készít minden olyan esetről, ahol meg nem felelést állapítottak meg.
8. cikk
Jelentések
(1) A tagállamok legkésőbb 2009. június 30-ig, és ezt követően minden évben legkésőbb június 30-ig elektronikus úton jelentést nyújtanak be a Bizottságnak azokról az információkról, amelyeket a megelőző naptári évben végzett vizsgálatok során, e határozatnak megfelelően gyűjtöttek és rögzítettek.
(2) Az (1) bekezdésben előírt jelentés:
a)
tartalmazza a IV. mellékletben említett információkat;
b)
kiegészül a meg nem felelés legsúlyosabb eseteinek elemzésével és egy nemzeti cselekvési tervvel, amely arra irányul, hogy megelőzze vagy csökkentse az ilyen esetek előfordulását az elkövetkező években.
9. cikk
Hatályon kívül helyezés
A 2000/50/EK határozat hatályát veszti.
10. cikk
Alkalmazhatóság
Ezt a határozatot 2008. január 1-jétől kell alkalmazni.
11. cikk
Címzettek
Ennek a határozatnak a címzettjei a tagállamok.
Kelt Brüsszelben, 2006. november 14-én.